Onnie loop ná sy glo met seuns lol | Netwerk24
Deur Julian Jansen 13 Oktober 2019 00:01
'n Waterpolo-afrigter en geskiedenisonderwyseres van een van die land se topskole het skielik by haar skool bedank ná bewerings dat sy "onvanpaste seksuele verhoudings" met skoolseuns gehad het.
Fiona Viotti saam met lede van 'n Bishops- waterpolospan by 'n onlangse wedstryd.
Guy Pearson, die skoolhoof van Diocesan College in Rondebosch in Kaapstad, het Saterdag in 'n brief aan ouers die nuus meegedeel dat een van Bishops se "vroue-onderwysers" – wat hy nie geïdentifiseer het nie – bedank het nadat die beweerde verhoudings met "sommige van ons seuns" op die lappe gekom het.
Die onderwyseres is die 32-jarige Fiona Viotti, 'n getroude vrou en voormalige lid van die nasionale waterpolospan wat Suid-Afrika by die 2006 Statebondspele verteenwoordig het. Sy het geskiedenis en Engels gegee en was ook 'n waterpolo-afrigter by Bishops.
Viotti is die dogter van Dave Mallett, ook 'n geskiedenisonderwyser by die skool en afrigter van die skool se eerste rugbyspan. Dave is Nick Mallett, oud-Springbok-speler, -afrigter en kommentator, se broer.
Viotti, wat in 2009 deur die Suid-Afrikaanse uitgawe van die tydskrif Sports Illustrated aangewys as een van die land se vyf aantreklikste vrouesportsterre, is in September verlede jaar met die sakeman Pavo Viotti getroud.
IOL het Saterdag berig dat 'n matriekseun met wie Viotti 'n verhouding gehad het, blykbaar die verhouding probeer beëindig het waarna Viotti "dreigende" Whats-Apps aan hom gestuur het.
Skool sê 'seuns is slagoffers'.
Die verhouding het toe onder die seuns rugbaar geword.
Die ouers van die seun wat na bewering 'n verhouding met haar gehad het, het Saterdag deur 'n vriend gesê hulle gaan nie kommentaar lewer nie.
Die vriend het benadruk dat die seun blykbaar nie Viotti se enigste minnaar was nie.
Die skool het ook deurgaans in hulle korrespondensie met ouers na "seuns" verwys.
Pearson het Vrydag in 'n kort verklaring gesê die skool beskou die kwessie in 'n baie ernstige lig en is besig met 'n "volledige ondersoek".
Hy het Saterdag dié verklaring opgevolg met nóg 'n e-pos waarin hy bygevoeg het: "Verstaan asseblief dat die seuns die slagoffers in dié geval is en ons moet altyd hulle waardigheid en privaatheid respekteer . . .Weet asseblief dat ons weet dat die seuns nie gefouteer het nie en ons rol is om hulle te beskerm, te help en te ondersteun."
Rapport het Viotti Saterdag probeer kontak, maar sy het nie haar selfoon of huistelefoon beantwoord nie.